CELEX: C2004/217/49
Language: da
Date: 2004-08-28 00:00:00
Title: Sag T-211/04: Sag anlagt den 9. juni 2004 af Gibraltars regering mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/27
            
         Sag anlagt den 9. juni 2004 af Gibraltars regering mod Kommissionen for De Europæiske Fællesskaber
   (Sag T-211/04)
   (2004/C 217/49)
   Processprog: engelsk
   Ved De Europæiske Fællesskabers Ret i Første Instans er der den 9. juni 2004 anlagt sag mod Kommissionen for De Europæiske Fællesskaber af Gibraltars regering ved lawyer M. Llamas, solicitor J. Temple Lang, lawyer A. Petersen, og lawyer K. Nordlander.
   Sagsøgeren har nedlagt følgende påstande:
   
               —
            
            
               Den anfægtede beslutning annulleres i sin helhed.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har anfægtet Kommissionens beslutning af 30. marts 2004 vedrørende den støtteordning, som Det Forenede Kongerige påtænker at gennemføre i forbindelse med »Government of Gibraltar Corporation Tax Reform« (1). Kommissionen fastslog i denne beslutning, at den påtænkte skattereform udgør statsstøtte, som er uforenelig med det fælles marked.
   Sagsøgeren har anført, at Kommissionen har fundet, at reformen er regionalt selektiv, idet den giver virksomheder i Gibraltar skattefordele i forhold til virksomheder i Det Forenede Kongerige, samt at reformen er materielt selektiv, idet bestemte forhold udløser skattefordele for visse virksomheder i Gibraltar i forhold til andre virksomheder i Gibraltar.
   Til støtte for sine påstande har sagsøgeren for det første gjort gældende, at Kommissionen har gjort sig skyldig i en forkert retsanvendelse og har begået fejl i sin argumentation ved at fastslå, at Gibraltars påtænkte skattereform er regionalt selektiv.
   Sagsøgeren har i denne forbindelse anført, at den antagelse, at Gibraltar er en del af Det Forenede Kongerige, er fejlagtig. Dette fremgår ifølge sagsøgeren klart af national forfatningsret, af international offentlig ret og af fællesskabsretten.
   Sagsøgeren har endvidere anført, at Kommissionens princip om regional selektivitet ikke kan finde anvendelse på Gibraltar. Sagsøgeren er af den opfattelse, at beslutningen vedrører to skattejurisdiktioner, som er fuldstændigt adskilte og gensidigt udelukker hinanden, således at Gibraltars skattelovgivning ikke kan betragtes som en undtagelse fra skattelovgivningen i Det Forenede Kongerige.
   For det andet har sagsøgeren gjort gældende, at Kommissionen har gjort sig skyldig i en forkert retsanvendelse og har begået fejl i sin argumentation ved at fastslå, at skattereformen er materielt selektiv. Sagsøgeren er af den opfattelse, at reformen har generel karakter og er udtryk for, at Gibraltar har foretaget et fornuftigt valg af økonomisk politik.
   Sagsøgeren har anført, at bestemmelserne om, at virksomheder, som ikke giver overskud, ikke pålægges skat, samt at virksomhederne ikke skal betale mere end et bestemt maksimumbeløb, alene er fastsat for at undgå overbeskatning og ikke kun finder anvendelse på en bestemt gruppe eller kategori.
   Sagsøgeren har endvidere anført, at det er med urette, at Kommissionen vedrørende det forhold, at lønskat og ejendomsskat ikke finder anvendelse for virksomheder, der ikke har erhvervsmæssige bygninger eller ansatte i Gibraltar, har fastslået, at reformen fritager en udenlandsk sektor, og derfor er materielt selektiv. Sagsøgeren har endvidere gjort gældende, at Kommissionen har tilsidesat væsentlige formforskrifter i denne forbindelse, idet hverken Det Forenede Kongerige eller sagsøgeren fik mulighed for at fremkomme med bemærkninger hertil under den formelle undersøgelse.
   Endelig har sagsøgeren gjort gældende, at reformen ikke kan anses for at være selektiv, idet dens karakter, generelle ordning og væsentligste bestemmelser er tilpasset de særlige forhold, som kendetegner Gibraltars økonomi, navnlig Gibraltars begrænsede størrelse, manglen på arbejdskraft, den fortrinsvis serviceorienterede industri og den forenklede drift af en lille forvaltning.
   
      (1)  Statsstøtte C 66/2002 — Gibraltars regerings reform af selskabsbeskatningen